Author: ValovicovaM
Last saved by: jost
Company: MH SR

Zámery privatizácie a doprivatizácie 
majetkových účastí Fondu národného majetku SR na podnikaní spoločností Stredoslovenská energetika, a.s. a Východoslovenská energetika, a.s. a návrh postupu naloženia s majetkovými účasťami FNM SR na podnikaní týchto spoločností 

I. Úvod

	Zákon č. 92/1991 Zb. o podmienkach prevodu majetku štátu na iné osoby v znení neskorších predpisov v ustanovení § 10 ods. 2 určuje prerokovanie zámerov a postupu privatizácie majetkových účasti Fondu národného majetku SR na podnikaní spoločností s charakterom prirodzeného monopolu v Národnej rade Slovenskej republiky. Podľa uvedeného ustanovenia majú charakter prirodzeného monopolu aj akciové spoločnosti Stredoslovenská energetika, a.s. Žilina (ďalej len „SSE“) a Východoslovenská energetika, a.s. Košice (ďalej len „VSE“). 

	Vzhľadom na zabezpečenie zákonom stanoveného postupu a vychádzajúc z cieľov Programového vyhlásenia vlády SR, v ktorom vláda stanovila cieľ dokončiť proces privatizácie, ako aj v súvislosti so zámerom doprivatizovať 51% majetkovú účasť Fondu národného majetku SR v distribučných energetických spoločnostiach, ktoré už majú konkrétneho vlastníka 49% akcií, vláda SR predkladá Národnej rade SR na prerokovanie zámery doprivatizácie spoločností SSE a VSE a postup naloženia s majetkovými účasťami Fondu národného majetku SR na podnikaní spoločností SSE a VSE.
    		  
	Zámery privatizácie spoločností SSE a VSE, ako distribučných energetických podnikov, vychádzajú z hlavných zámerov vlády, deklarovaných pri privatizácii energetických podnikov už v minulom období a nadväzujú na ciele a cesty, prezentované v Predvstupovom ekonomickom programe do roku 2006, ku ktorým patria aj zmeny v sieťových odvetviach. V tejto súvislosti dôležitým faktorom, rozširujúcim sféru pôsobenia konkurencie a súťaživosti, je realizácia významných zmien spojených s procesom transformácie, reštrukturalizácie a pokračujúcej privatizácie aj v sektore elektroenergetiky. Komplexná reforma energetiky, ktorá zahŕňa okrem týchto procesov aj vytvorenie transparentného regulačného rámca a liberalizáciu trhu s energiami, vytvára optimálne predpoklady pre efektívne fungovanie trhu s elektrinou, v rámci vnútorného európskeho energetického trhu.   
	
	Zámery privatizácie distribučných energetických podnikov zo širšieho hľadiska možno charakterizovať nasledovne:
 integrácia do energetického trhu Európskej únie, ako podpora na dosiahnutie štátnych strategických a politických cieľov členstva,     
  efektívne fungovanie distribúcie elektrickej energie podporujúce hospodársky rast národnej ekonomiky,
 rozvoj trhu s elektrinou, pri rešpektovaní podmienok liberalizácie, daných príslušnými smernicami EÚ, 
 dosiahnutie vyššej efektívnosti v dôsledku adresného súkromného vlastníka, ktorá je preukázateľná vo väčšine prípadov vyspelých i transformujúcich sa krajín, ktoré už pristúpili k privatizácii v tejto oblasti,   

  získanie strategických investorov, ktorí zabezpečia rozvoj spoločnosti, prinesú manažérske skúsenosti, know-how a umožnia začlenenie spoločnosti do európskych energetických štruktúr,  
  formovanie konkurenčného prostredia.

Vláda Slovenskej republiky vo svojom Programovom vyhlásení deklarovala v oblasti privatizácie cieľ dokončiť proces privatizácie za podmienok ekonomickej výhodnosti pre štát a dodržiavania transparentnosti, ako aj pravidiel hospodárskej súťaže. 

	Legislatívne podmienky pre naplnenie Programového vyhlásenia vlády SR v oblasti privatizácie vytvoril zákon č. 564 zo 4. decembra 2003, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov. Takto sa vytvoril priestor pre doprivatizáciu podnikov a spoločností s charakterom prirodzeného monopolu v plnom rozsahu. 	

II. Zámery privatizácie a doprivatizácie spoločností Stredoslovenská energetika, a.s. a Východoslovenská energetika, a.s.

1.	Strategické zámery, predchádzajúci postup a súčasný stav privatizácie 
 Strategické zámery privatizácie distribučných energetických podnikov z hľadiska zabezpečenia ďalšieho rozvoja privatizovaných podnikov sú:
•	maximalizovať perspektívu ďalšieho rozvoja podnikov,
•	maximalizovať ziskovosť podnikov,
•	minimalizovať riziko politických zásahov do riadenia podnikov,
•	dosiahnuť vyššiu efektívnosť adresného vlastníka,
•	rozvoj ďalších aktivít podnikov,
•	rozšírenie exportných možností,
•	zvýšenie technickej úrovne a prevádzkovej bezpečnosti,
•	zvýšenie efektivity riadenia,
•	získať zdroje pre investície vyšších technických a technologických úrovní.
Naplnenie týchto zámerov znamená smerovanie podniku k efektívnemu fungovaniu a k stabilite. Pre štát to znamená stabilný zdroj príjmu vo forme daní. 
 
	Za rozhodujúce zámery doprivatizácie distribučných energetických podnikov z hľadiska zabezpečenia záujmov štátu treba považovať:	 

•	získanie výnosov z privatizácie a tým zdrojov v súlade s Programovým vyhlásením vlády SR
•	uplatnenie predaja časti akcií formou verejnej ponuky prostredníctvom trhu cenných papierov a tým:
-   zabezpečenie reálnej šance pre vytvorenie kapitálového trhu na Slovensku, 
-   zabezpečenie podmienok na kapitálovom trhu pre realizáciu dôchodkovej reformy, ktorá   pre druhý (kapitalizačný) pilier potrebuje dostatok bonitných a likvidných domácich investičných nástrojov (cenných papierov).   

	V neposlednom rade treba zdôrazniť významný argument pre doprivatizáciu distribučných energetických spoločností, ktorým je zosúladenie právneho a reálneho stavu v riadení týchto spoločností. Súkromným investorom bolo v minulom období predaných 49% akcií distribučných spoločností. Súčasne však prostredníctvom transakčných dokumentov získali investori väčšinu hlasov v predstavenstve spoločností a tým aj manažérsku kontrolu a reálne riadenie spoločnosti. 

  	Proces privatizácie rozvodných energetických podnikov sa začal v roku 2001 v súlade s uznesením vlády SR č. 758 z 27. septembra 2000, ktorým vláda schválila návrh modelu transformácie elektroenergetiky SR a spôsob privatizácie časti majetku elektroenergetiky. Zámer a postup privatizácie Západoslovenských energetických závodov, š.p., Stredoslovenských energetických závodov, š.p.,  Východoslovenských energetických závodov, š.p. a SE – TEKO, o.z. Košice vzala vláda SR na vedomie svojím uznesením č. 319 z 11.4.2001 a Národná rada SR  svojím uznesením č. 1406 z 18.5.2001. Uznesením č. 569 z 20.6.2001 vláda SR upresnila ďalší postup privatizácie elektroenergetiky.
 
      V nadväznosti na uvedené dokumenty vláda SR:

- uznesením č. 686 z 18. júla 2001 schválila správu o privatizácii podniku Stredoslovenské energetické závody, štátny podnik a vydala rozhodnutie o privatizácii tohto podniku založením štyroch akciových spoločností:
1.	Stredoslovenská energetika, a.s. 
2.	Martinská teplárenská, a.s. 
3.	Zvolenská teplárenská, a.s. 
4.	Žilinská teplárenská, a.s.

- uznesením č. 645 z 11. júla 2001 schválila správu o privatizácii podniku Východoslovenské energetické závody, štátny podnik a vydala rozhodnutie o privatizácii tohto podniku založením akciovej spoločnosti Východoslovenská energetika, a.s.. 

Na základe rozhodnutí o privatizácii sa jednak uskutočnila reštrukturalizácia rozvodného energetického podniku Stredoslovenské energetické závody, š.p., ktorá majetkovo a organizačne oddelila rozvodné činnosti od teplárenských častí, pričom bola založená samostatná distribučná akciová spoločnosť Stredoslovenská energetika, a.s. a tiež bola založená distribučná akciová spoločnosť Východoslovenská energetika, a.s..

 	V zmysle vydaných rozhodnutí o privatizácii bolo pre uvedené akciové spoločnosti  v súlade s v tom čase platnou legislatívou určené nasledovné rozdelenie akcií: 
- 51 % trvalá majetková účasť  Fondu národného majetku SR 
- 49 % dočasná majetková účasť Fondu národného majetku SR do vydania rozhodnutia vlády. 
Súčasne bolo v rozhodnutiach v súlade so zákonom určené pre FNM SR previesť výkon práv akcionára v týchto spoločnostiach, v rozsahu určenej majetkovej účasti FNM SR, na zakladateľa, teda na Ministerstvo hospodárstva SR.

 	Následne, podľa schváleného zámeru a postupu privatizácie rozvodných energetických podnikov, ako aj na základe rozhodnutí o privatizácii dotknutých štátnych podnikov, vláda SR:

-  prijala uznesenie č. 538 z 22.5.2002, ktorým vydala rozhodnutie o privatizácii 49 % - ného podielu Fondu národného majetku SR na podnikaní spoločnosti Stredoslovenská  energetika, a.s.. Predmetný podiel akcií predstavoval celkovú menovitú hodnotu 1 723 174 tis. Sk a bol predaný priamym predajom na základe výberového konania spoločnosti E.D.F. INTERNATIONAL za kúpnu cenu 158 mil. EUR.
 
-  prijala uznesenie č. 539 z 22.5.2002, ktorým vydala rozhodnutie o privatizácii 49 % - ného podielu Fondu národného majetku SR na podnikaní spoločnosti Východoslovenská   energetika, a.s.. Predmetný podiel akcií predstavoval celkovú menovitú hodnotu 1 647 870 tis. Sk a bol predaný priamym predajom na základe výberového konania spoločnosti RWE Plus Aktiengesellschaft, Essen za kúpnu cenu 130 mil. EUR.

Prijatím novely zákona č. 92/1991 Zb. v znení neskorších predpisov boli od 1.1.2004 vytvorené legislatívne podmienky pre doprivatizáciu 51 % akcií distribučných energetických spoločností SSE a VSE, určených v rozhodnutí o privatizácii ako trvalá majetková účasť FNM SR a tým doprivatizácie majetkových účastí FNM SR v celom rozsahu.

 	Postup doprivatizácie 51 % -ných podielov majetkových účastí Fondu národného majetku SR v spoločnostiach Stredoslovenská energetika, a.s. a Východoslovenská energetika, a.s. musí zohľadňovať špecifické podmienky, dohodnuté v podpísaných transakčných dokumentoch so súčasnými nadobúdateľmi 49 % akcií v predmetných spoločnostiach (ďalej len „Investor“). Tieto špecifické podmienky sú definované predkupným právom na nákup zvyšku akcií alebo opciou, to všetko za predpokladu, že sa akcionári (FNM SR a MH SR, resp. Investor) nedohodnú inak. Pritom je potrebné zdôrazniť, že tieto zmluvy, vrátane špecifických podmienok, sú predmetom obchodného tajomstva. 

2.. Zámer doprivatizácie majetkovej účasti Fondu národného majetku SR na podnikaní spoločností Stredoslovenská energetika, a.s. a Východoslovenská energetika, a.s. a návrh postupu naloženia s majetkovými účasťami FNM SR na podnikaní týchto spoločností 

Charakteristika spoločnosti SSE, a. s.	

	Stredoslovenská energetika, a.s. je rozhodujúcim subjektom zabezpečujúcim distribúciu a predaj elektriny v Žilinskom kraji, v Banskobystrickom kraji a v časti aj v Trenčianskom kraji. Hlavnou činnosťou spoločnosti je nákup elektriny a distribúcia elektriny, vrátane poskytovania služieb súvisiacich s dodávkami elektrickej energie podnikateľským subjektom a domácnostiam.

	Vznik SSE je spojený s rokmi 1920-1923, kedy na území stredného Slovenska vznikali prvé elektrárenské spoločnosti. Predchodcom SSE, a.s. boli Stredoslovenské elektrárne účastinná spoločnosť v Banskej Bystrici  a  Spojené elektrárne severozápadného Slovenska, účastinná spoločnosť v Žiline. Po viacerých organizačných zmenách  k 1.1.1961 došlo k ich zlúčeniu a vzniku jedného podniku Stredoslovenské energetické závody,  od roku 1990 samostatný štátny podnik. Na základe uznesenia vlády SR č. 686 z 18. 07. 2001 a vládou vydaného rozhodnutia o privatizácii vznikla dňa 1.1.2002 akciová spoločnosť Stredoslovenská energetika, a.s..   

Charakteristika spoločnosti VSE, a.s.

Východoslovenská energetika, a.s. Košice pôsobí na území Košického, Prešovského a časti Banskobystrického kraja. Hlavnou činnosťou spoločnosti je nákup a distribúcia elektriny, vrátane poskytovania služieb súvisiacich s dodávkami elektrickej energie podnikateľským subjektom a domácnostiam. 

	História VSE, a.s. sa začala v roku 1929, kedy vznikol jej právny predchodca Východoslovenské elektrárne. Po viacerých organizačných zmenách vznikli v roku 1990  Východoslovenské energetické závody ako samostatný štátny podnik. Východoslovenská energetika, a.s. bola založená rozhodnutím zakladateľa (Fond národného majetku SR) zakladateľskou listinou zo dňa 17.12.2001 v súlade s rozhodnutím vlády SR č. 645 zo dňa 11.7.2001 o privatizácii podniku Východoslovenské energetické závody, š.p. Košice. Dňa 23. januára 2002 došlo k uzavretiu kúpnej a akcionárskej zmluvy medzi Fondom národného majetku SR a spoločnosti RWE Plus AG o predaji 49% podielu akciovej spoločnosti Východoslovenská energetika, a.s. spoločnosti RWE Plus AG. 

Prehľad ekonomických ukazovateľov spoločnosti SSE, a.s.

Hodnota základného imania k 31. 12. 2004:       3 516 682 tis. Sk
Hodnota 51% podielu na základnom imaní:       1 793 508 tis. Sk

Počet zamestnancov k 31. 12. 2003     2 230
Počet zamestnancov k 31. 12. 2004    1 747

Ukazovatele | Rok 2003 /v tis. Sk/ | Rok 2004 /v tis. Sk/
Základné imanie | 3 516 682 | 3 516 682
Majetok spolu | 10 040 636 | 11 362 082
Vlastné imanie | 5 093 267 | 6 177 076
Výnosy | 17 970 309 | 19 962 495
Náklady | 17 053 804 | 18 268 405
Hrubý hospodársky výsledok | 916 505 | 1 694 090
Odpisy | 522 696 | 570 476
Tvorba opravných položiek | 576 492 | 421 236

Súvaha – skrátená | k 31. 12. 2004     (v tis. Sk)
Majetok spolu | 11 362 082

Neobežný majetok
Dlhodobý nehmotný majetok
Dlhodobý hmotný majetok
Dlhodobý finančný majetok
Podielové cenné papiere a podiely v ovládanej osobe
Ostatné dlhodobé cenné papiere a podiely
Obežný majetok
Zásoby
Dlhodobé pohľadávky
Krátkodobé pohľadávky
Finančné účty
Časové rozlíšenie

6 659 608
                 97 759
            5 855 286
               706 563    
               200 285     
               505 178
            4 636 737
                84 118
                45 307
           3 397 400     
           1 109 912  
                65 737

Spolu vlastné imanie a záväzky | 11 362 082

Vlastné imanie
Základné imanie
Kapitálové fondy
Fondy tvorené zo zisku
 Výsledok hospodárenia minulých rokov
 Výsledok hospodárenia za  účtovne obdobie
Záväzky
Rezervy
Dlhodobé záväzky 
Krátkodobé záväzky
Bankové úvery a výpomoci
bankové úvery dlhodobé
Krátkodobé finančné výpomoci
Časové rozlíšenie

6 177 076
            3 516 682
                 85 774
               743 352
               137 178
            1 694 090
            5 178 870
               216 157
                 42 199
            3 794 094  
            1 126 420
               871 276
               255 144
                   6 136

Prehľad ekonomických ukazovateľov spoločnosti VSE, a.s.

Nominálna hodnota základného imania k 31.12.2004:                      3 363 000 tis. Sk
Nominálna hodnota 51% podielu na základnom imaní:                    1 715 130 tis. Sk

Počet pracovníkov:         

k 31.12.2003:               1 953        
z toho THP:                    878      

k 31.12. 2004:             1 753 
z toho THP:                   872
Súvaha – skrátená | k 31. 12. 2004     (v tis. Sk)
Majetok spolu | 8 109 773

Neobežný majetok 
Dlhodobý nehmotný majetok
Dlhodobý hmotný majetok
Dlhodobý finančný majetok
Podielové cenné papiere a podiely v ovládanej osobe
Ostatné dlhodobé cenné papiere a podiely
Obežný majetok
Zásoby
Dlhodobé pohľadávky
Krátkodobé pohľadávky
Finančné účty 
Časové rozlíšenie

4 799 516
              159 277
           4 625 336
                14 903
                     400
                13 503
           3 303 264
                58 672
                13 496   
           1 083 077 
           2 148 019
                  6 993

Spolu vlastné imanie a záväzky | 8 109 773

Vlastné imanie
Základné imanie
Kapitálové fondy
Fondy zo zisku
Výsledok hospodárenia minulých rokov
Výsledok hospodárenia za účtovné obdobie
Záväzky
Rezervy
Dlhodobé záväzky 
Krátkodobé záväzky
Bankové úvery a výpomoci
Bankové úvery dlhodobé
Krátkodobé finančné výpomoci
Časové rozlíšenie

6 521 485
           3 363 000
              630 417 
                         -
           1 029 394   
           1 498 674   
           1 585 562 
              260 145
                  2 321
           1 000 784   
              322 312
              222 918
                99 394 
                  2 726

Ukazovatele | Rok 2003 /v tis. Sk/ | Rok 2004 /v tis. Sk/
Základné imanie | 3 363 000 | 3 363 000
Majetok spolu | 6 984 948 | 8 109 773
Vlastné imanie | 4 997 871 | 6 521 485
Výnosy | 13 604 000 | 14 685 000
Náklady | 12 051 000 | 12 842 000
Hrubý hospodársky výsledok | 1 553 000 | 1 844 000
Odpisy | 462 526 | 440 381
Tvorba opravných položiek | 59 686 | 321 947

Zámer doprivatizácie spoločností SSE, a.s. a VSE, a.s.
 
	Zámery doprivatizácie týchto spoločností zo širšieho pohľadu, z hľadiska zabezpečenia záujmov štátu a z hľadiska zabezpečenia záujmov rozvoja spoločností sú podrobne rozobraté v predchádzajúcich častiach materiálu. Doprivatizáciou spoločností sa pritom zároveň pristúpi k plneniu Programového vyhlásenia vlády SR, v ktorom vláda deklarovala cieľ dokončiť proces privatizácie za podmienok ekonomickej výhodnosti pre štát, dodržania transparentnosti a pravidiel hospodárskej súťaže.  

	Konkrétnym zámerom vlády SR je doprivatizovať celú 51%-nú majetkovú účasť Fondu národného majetku v dotknutých spoločnostiach. Podpornými argumentmi pre tento postup, ktorý znamená ponechanie riadenia spoločnosti bez zásahov a vplyvu štátu, sú nasledovné skutočnosti:
-  pre činnosti distribúcie a predaja elektriny je schválený regulačný rámec a regulácia cien je realizovaná formou zverejnenia metodiky tvorby cien, taríf a tarifných podmienok, ktoré zabezpečuje samostatný odborný nezávislý orgán štátnej správy - Úrad pre reguláciu sieťových odvetví, čím je zabezpečená nezávislosť a transparentnosť konania,    
-  spoločnosti nie sú jedinými distribútormi pre celý trh s elektrickou energiou v rámci územia Slovenska, ale zabezpečujú distribúciu a predaj elektriny v určitom regióne, z tohto pohľadu majú regionálny, nie monopolný charakter a je zabezpečená konkurencieschopnosť,   
- 49% akcií spoločností vlastnia spoločnosti, ktoré zároveň získali plné manažérske práva  a tým aj reálne riadenie a ovplyvňovanie stratégie spoločnosti, 
- 49% – nými akcionármi v spoločnostiach SSE a VSE sú silní strategickí investori so skúsenosťami na trhu s energiou, ktorí majú aj skúsenosti z pôsobenia na liberalizovanom trhu.

	Doprivatizácia 51% - ných majetkových účastí fondu v spoločnostiach SSE, a.s. a VSE, a.s. musí zároveň splniť zámer dosiahnuť najvyšší výnos z privatizácie (predaja) 51% akcií spoločností.

Navrhovaný spôsob predaja 51% akcií spoločnosti Stredoslovenská energetika, a.s.:

 41% akcií predaj súčasnému majiteľovi 49% akcií – spoločnosti E.D.F. INTERNATIONAL
  10% akcií predaj na základe verejnej ponuky prostredníctvom slovenského trhu  cenných papierov

Navrhovaný spôsob predaja 51% akcií spoločnosti Východoslovenská energetika, a.s.:

 41% akcií predaj súčasnému majiteľovi 49% akcií – spoločnosti RWE ENERGY AG 
      (v súlade s nemeckým transformačným zákonom došlo k prevodu majetku na právneho nástupcu zo spoločnosti RWE Plus AG na  spoločnosť RWE Plus AG)  
  10% akcií predaj na základe verejnej ponuky prostredníctvom slovenského trhu  cenných papierov

1.  Kúpne ceny za 41% akcií budú dohodnuté so súčasnými majiteľmi 49% akcií a budú vychádzať z podmienok určených v transakčných dokumentoch, ktoré boli uzatvorené pri predaji 49% akcií spoločností.
Transakčné dokumenty, vrátane určených špecifických podmienok, sú predmetom obchodného tajomstva. 

2. 	Kúpna cena pri predaji 10% akcií sa vygeneruje na kapitálovom trhu, pričom bude potrebné prijať príslušné rozhodnutia s cieľom dosiahnuť pri takomto spôsobe predaja  cenu akcií vo výške minimálne na úrovni ceny dosiahnutej pri predaji 41% akcií Investorovi.

Zdôvodnenie navrhovaného spôsobu:

1. Predaj 41% akcií súčasnému majiteľovi 49% akcií: 

- súčasný majiteľ 49% akcií má zmluvne zabezpečené predkupné právo na akcie v počte, ktorý umožní súčasnému majiteľovi 49% akcií  získanie majority v spoločnosti, 
- súčasný majiteľ 49% akcií má možnosť získať majoritu v spoločnosti, preto nemožno počítať, že by akýkoľvek iný investor zaplatil za minoritný balík 41% akcií vyššiu cenu ako súčasný vlastník 49% akcií,  
- z vyššie uvedeného vyplýva možnosť dosiahnutia najvýhodnejšej kúpnej ceny pri predaji akcií súčasnému vlastníkovi 49% akcií,
-	možno predpokladať, že po nadobudnutí majority sa zvýši efektivita riadenia spoločnosti súčasným vlastníkom 49% akcií.                                                       

2.  Predaj 10% akcií na základe verejnej ponuky prostredníctvom slovenského trhu cenných papierov:
- Uvedený spôsob predaja akcií je príležitosťou na vytvorenie vhodného prostredia pre úspešnú realizáciu dôchodkovej reformy, ktorá je závislá aj od investičných príležitostí na domácom kapitálovom trhu. Druhý (kapitalizačný) pilier dôchodkového zabezpečenia bude na úspešnú realizáciu potrebovať dostatok bonitných a likvidných domácich investičných nástrojov (cenných papierov), do ktorých bude možné umiestňovať aktíva dôchodkových fondov.
- Podporí oživenie slovenského kapitálového trhu, ktorý v súčasnosti zaostáva za porovnateľnými krajinami a vytvorí tiež predpoklady  pre jeho dlhodobý rozvoj.
- Transparentný predaj prostredníctvom kapitálového trhu podľa skúseností z iných krajín môže prispieť aj k zvýšeniu predajnej ceny akcií a tým aj rastu príjmov z doprivatizácie.
-  Môže eliminovať tlak na umiestnenie finančného kapitálu na kapitálových trhoch členských štátov EÚ alebo tretích štátov.
-  Umožní obyvateľom priamo sa podieľať  na privatizácii strategických podnikov.

Návrh postupu naloženia s majetkovou účasťou FNM SR na podnikaní spoločností SSE, a.s. a VSE, a.s.:

Po schválení zámerov a spôsobu doprivatizácie 51 % majetkových účastí Fondu národného majetku SR na podnikaní spoločností SSE, a.s. a VSE, a.s. je pre ďalší postup potrebné zmeniť rozhodnutia o privatizácii dotknutých štátnych podnikov, vydané vládou SR v roku 2001.

Podľa v súčasnosti stále platných rozhodnutí je určené rozdelenie akcií spoločností SSE, a.s. a VSE, a.s. nasledovne:
-	51 % podiel akcií trvalá majetková účasť Fondu národného majetku SR  
-	49 % podiel akcií dočasná majetková účasť Fondu národného majetku SR do vydania rozhodnutia vlády SR podľa § 10 ods. 1 a 2 zákona.

Rozhodnutia v časti týkajúcej sa 49% dočasnej majetkovej účasti fondu boli už zrealizované vydaním rozhodnutia vlády SR o priamom predaji. V ďalšom procese je potrebné zmeniť rozdelenie akcií v časti týkajúcej sa 51 % trvalej majetkovej účasti fondu, pričom konkrétna zmena – spôsob privatizácie určených podielov bude vychádzať zo zámeru doprivatizácie a návrhu postupu naloženia s majetkovými účasťami fondu na podnikaní spoločností SSE, a.s. a VSE, a.s. schválených vládou SR.

Postup pri zmene rozhodnutia o privatizácii upravuje zákon č. 92/1991 Zb. v znení neskorších predpisov. Vychádzajúc zo zákona, po schválení zámerov a postupu doprivatizácie predloží Fond národného majetku SR návrh na zmenu rozhodnutí vlády SR o privatizácii dotknutých štátnych podnikov Ministerstvu hospodárstva SR a ministerstvo tento návrh predloží na schválenie vláde SR. 

Ak vláda SR schváli zmenu rozhodnutí o privatizácii, fond naloží so svojou majetkovou účasťou na podnikaní SSE, a.s. a VSE, a.s. podľa § 28 ods. 8 zákona č 92/1991 Zb. v platnom znení spôsobom, o ktorom rozhodne prezídium na návrh výkonného výboru FNM SR po predchádzajúcom písomnom súhlase MH SR. Predpokladá sa, že pred rozhodnutím prezídia budú predmetné materiály prerokované vo vláde SR.